МахIмуд дидаса саназ кIудияв вукIаниги абила гьевги дунги цадахъ гIунилан, Бекьилъалъидал гъосул эбел кколей, гьев гIемер щолаан гIагаразухъе, гъорлъ жуван вукIунаан росдал гIолохъабигун. Дир абурав, хадув дир лъималазул эмен – мунагьал чураяв КъебедмухIамадги МахIмудги рукIана цIакъ цоцазе хириял гьудулзаби. Живго росулъ вугелдаса Къебедас гьев кивениги виччалароан я кваназе, я кьижизе, дунги гьесда яцилан гурого кколароан, дие хIажатаб кумек гьабичIогоги гьес дун толароан. Рос хун хадубги ниж хутIана лъикIал гьудулзабилъун, амма гьеб бегьичIо дир якьадалъе: росасул гьудулзабиги, гьесул рукIарал хинкIазул гьалмагъзабиги дорахъа тейила, гурони жинца гьел тIилица рачахъизе ругила… Гьеб кинабго букIана МахIмудил хIакъалъулъ харбалги рагIун гьабулеб гизма. Дица гьарун, МахIмуд вукIана дир лъималазда «Къуръан» малъулев – якьадалъе гьебги бегьичIо – гьев рокъове ахIизе ккараб жо гьечIила – лъимал мадрасалде ритIедила; дора чIахIиял лъималазда гьоркьор гьазул иш ккеладайилан дица абидалги хIунсана кIудиял гIезегIан тейилан. ТIад вугев Аллагьасда лъала дир рекIел бацIцIалъиги МахIмудил рахъалъ ккечIеб хияналъиги. Дир васалги цIакъ ругьунлъун рукIана МахIмудиде – якьадалъ гьебги гьукъана. Бокьун бугони бокьарай чIужуялдаги бокьарав чиясдаги кIола, мунагьаздаса хIинкъулел гьечIони, кигIан кIудиябги такъсир гьабизе. БихьичIеб, лъалареб жо у гьабун бицунел гIемерлъун руго – гIин тIамичIого те.